  Майя Бывальцева Удмурт сюан шудӥзы Москва улосвылын Йӧскалык сюанъёсъя фестивальын. Ужрад ортчиз 12-тӥ инвожое Коломна карын. Удмуртиез фестивальын возьматӥз йӧскалыккуспо пар. Наталья Князева удмурт, вордскемын Балезино ёросын, Глазкарысь Короленко нимо пединститутысь историяя факультетэз йылпумъяз. 10 ар Москваын улэ ни, улон интыосты арендае сётонъя но вузанъя риелтор луыса ужа. Роман Журавский — эстонец, шоркарын 20 ар улэ, коммерци недвижимостен выре. Йӧскалык сюанъёсъя нырысетӥез фестиваль ортчиз 12-тӥ инвожое Колмнаысь кремльын. Наталья но Роман сяна, отын эшшо 10 паръёс гожтӥськизы — Дагестанысь, Чечняысь, Осетиысь, Калмыкиысь, Татарстанысь, Ингушетиысь, Мордовиысь но Комиысь. Соос асьсэ калыкъёссылэсь сюан йылолъёссэс возьматӥзы, йӧскалык сиён-юонъёсын но киужъёсын тодматӥзы. «Эшъёс, бадӟым тау ӟечкыланъёсты понна! Бадӟым тау асьме Удмуртимылы юрттэмез понна! Ми шудоесь! Сюан шулдыр ортчиз, эктонъёсын! Кема но шудо-буро улонлы!», — гожтӥз Наталья мерлыко вотэсысь аслаз бамаз. Йӧскалык сюанъёсъя фестивалез радъяны кичӧлтон сётӥз Москва улосвылысь ЗАГС ужъёсъя Валтӥсь управление. Ужрад арлы быдэ ортчытъяськыны быгатоз. Фестиваль сярысь сюжетэз «Нырысетӥ канал» возьматӥз. Тегъёс: Лулчеберет Балезино Удмуртия Эстония йӧскалыклулчеберет удмуртъёс праздникъёс  